Levítico 11
K'oma animalanacampi, k'añu animalanacampi
(Dt 14.3-21)
1Tatitusti Moisesampiru, Aaronampiruw parläna, jupanacarusti aqham saraquïnwa:
2“Israelita jakenacarojj sapjjaraquim, take animalanacatejj aca oraken utjqui ucanacwa mank'apjjäta, 3cawquïrinacatejj qhisthurïpjje, uqhamaraqui cayu sillunacapas payaru jaljtatäpjje ucanaca; 4ucampisa janiw acnïri animalanacjja mank'apjjätati, kawkhasa qhisthurïsipcpan, uqhamarac cayu sillunacapas payaru jaljtatäscaracpan, ucanacasti acanacawa: Camello, ucajj qhisthurïsquiwa, ucampisa janiw cayu sillupajj payaru jaljtatäquiti, ucasti mä k'añu animalat uñt'atäñapawa.
5“Tejón sata animalsti janiw mank'apjjätati, uca animalasti qhisthurïsquiwa, ucampisa janiw cayu sillunacapajj payaru jaljtatäquiti. Uca animalasti mä k'añu animalat uñt'atäñapawa.
6“Liebre sat wanc'uru uñtata animalasti qhisthurïsquiwa, ucampisa cayu sillunacapajj janiw payaru jaljtatäquiti, uca animalsti mä k'añu animalat uñt'apjjäta.
7“Qhuchi, ucajj cayuparu sillunacanïsquiwa, uqhamarusa uca sillunacapajja payaru jaljtatäscaraquiwa, ucampisa janiw qhisthuñ yatquiti. Ucat qhuchirojj mä k'añu animalat uñt'apjjäta.
8“Uca animalanacan aychapsti janipuniw mank'apjjañamäquiti, janiraquiw uca jiwat animalanacsa llamct'apjjañamäquiti. Uca animalanacarusti mä k'añu animalanacat uñt'apjjäta.
9“Cawquïri animalanacatejj uman utjqui ucanacatsti, kotansa jan ucajj jawiranacansa utjpan, ucanacatjja cawquïrinacatejj chhekhanacanïpjje, uqhamarac q'ilinacanïpjje ucanacwa mank'apjjäta. 10Ucampisa cawquïri animalanacatejj jan chhekhanacanïcani, janiraqui q'ili ch'aqhanacanïpcanisa uca animalanacsti apanucupjjätawa, jach'a kotana jan ucajj jawiranacana utjiri animalanacäscpasa, jach'a animalanacsa jan ucajj jisc'a animalanacsa apanucjjapjjañamawa. 11Aychapsti janiw mank'apjjañanacamäquiti; jan wali animalanacat uñt'apjjäta, uqhamaraqui jiwata janchipsa jan walit uñt'apjjaraquïta. 12Cawquïri animalanacatejj uman utjqui ucatsti janiraqui chhekhanïpquisa ni q'ili ch'aqhanacanïpquisa ucanacjja jan wali animalanacatwa uñt'apjjäta.
13-16“Jamach'inacatsti acnïrinacwa jan mank'apjjätati; jan ucasti ajjtascañ jamach'inacatwa uñt'apjjäta: Aycha mank'ani jach'a siwik'aranacaru, jach'a pacalinacaru, kotanquiri aycha mank'ani jach'a jamach'inacaru, milano sata jamach'iru, take casta tiptirinacaru, cuervo sat jach'a jamach'inacaru, suri sisqui uca jach'a jamach'iru, ch'usikaru, kellwaru, aycha mank'ani take casta jamach'inacaru, 17jucuru, cormorán sata jamach'iru, ibis sisqui uca jamach'iru, 18cisne sat jamach'iru, pelícano sat kota jamach'iru, buitre sat aycha mank'ani jamach'iru, 19cigüeña sat jamach'iru, take casta wak'ananacaru, abubilla sat jamach'iru, uqhamarac chiñi sisqui uca lak'orusa.
20“Cawquïri jisc'a lak'onacatejj chhekhanacapampi jalnakapjje, jan ucajj sarnakqui ucasa jan wali lak'onacat uñt'atäñapawa, 21ucampisa cawquïri lak'onacatejj chhekhanacapampi jalnakapjjani, uqhamarac sarnakasipcani ucanacjja mank'apjjaraquïtawa, cawquïrinacantejj charanacapajj cayunacaparu mayachatäpqui orakena thoktañataqui ucanaca. 22Ucanacatsti acnïrinacwa mank'apjjäta: Langosta sata lak'onaca, ucjjarusti langostino sata lak'onaca, thoknakeri grillo sat lak'onaca, t'ijut'ijunaca ucanacwa mank'apjjäta, 23ucampisa cawquïri lak'onacatejj chhekhanacapampi thoknakasqui, uqhamarac cayunacapampisa thoktasqui ucanacsti ajjtascañ lak'onacatwa uñt'apjjäta.
24“Cunapachatejj jumanacajj aca luräwinaca lurapjjäta ucapachaw jumanacajj k'añuchata uñjasipjjäta: Cawquïritejj uca jiwat animalanacaru llamct'ani ucasti jayp'thapiñapcama k'añupuniw uñjasini.
25“Cawquïritejj uca jiwat animalanacaru llamct'ani ucasti isipjja t'ajjsokasjjañapawa, ucampisa jayp'thapiñapcamajja k'añuquipunïscaniwa.
26“Cawquïri animalatejj jan cayu sillunacapajj payaru jaljtatäcani ucasti, jan ucajja janisa qhisthuña yatcani, ucanacjja k'añu animalanacatpunwa uñt'apjjäta, cawquïritejj uca animalanacaru llamct'ani ucasti k'añuraqui uñjasini.
27“Cawquïri pusi cayuni animalanacatejja, sarnakañataquejj cayu kotunacapampi tact'asipqui ucanacajj jan wali k'añu animalanacat uñt'atäñapawa, ucatsti cawquïri jaketejj uca jiwat animalanacaru llamct'ani ucanacasti jayp'thapiñapcama k'añuquipuniw uñjasipjjani. 28Uca quipcaraquiwa cawquïritejj uca jiwat animalanacaru aptani ucasti isinacapjja t'ajjsurasjjañaparaquiwa, ucatsti jayp'thapiñapcama k'añuraquiw uñjasini, ucampisa take jumanacasti uca animalanacarojj k'añu animalanacatwa uñt'apjjäta.
29“Cawquïri animalanacatejj oraknama katatnaktapjjani ucanacarusti k'añu animalanacat uñt'apjjäta, ucanacasti acanacawa: Comadrejas sata, achacunaca, take casta catarinaca, 30salamanquesas sata lak'onaca, cocodrilonaca, jararanqhunaca, jisc'a jararanqhunaca, camaleón sat jararanqhunaca.
31“Take animalanac taypinsti uca animalanacarojj mä k'añu animalanacat uñt'apjjäta. Cawquïri jaketejj uca jiwat animalanacaru llamct'apjjani ucanacasti jayp'thapiñapcama k'añuraquiw uñjasipjjani.
32“Uca quipcaraquiwa uca jiwat animalanacatejj mä cunjjarusa liwjjattani ucajja k'añuchataw uñjasjjaraquini. Maderat lurata yänacäpasa, mä isïpasa, jan ucajj lip'ichïpasa, mä costaläpasa, jan ucajj mä cuna herramientäpasa, ucasti umaru uscuntatäñapawa, ucatsti jayp'ucama k'añuraquiw uñjasini; uca khepatwa k'omäjjaraquini.
33“Uca jiwat animalanacatejj mä phucjjaru liwjjattanejja, take cunatejj uca phuqhun utjqui ucasti k'añut uñt'atäjjaniwa, uqhamarac uca ñek'e phuqhusa p'acjatäjjañaparaquiwa. 34Uca phuqhun umapatejj cawquïri mank'añjjarusa ch'akjjatani ucajj k'añut uñt'atäjjaniwa; ucatsti take cuna umañatejj uca phuqhun utjcani ucasti k'añut uñt'atäjjaraquiniwa. 35Take cunjjarutejj uca jiwat animalanacajj liwjjattani ucasti k'añut uñt'atäjjapuniniwa; ucajj mä sapa p'iyani jan ucajj paya p'iyani kherïpasa, take ucanacasti t'unjatäjjapuniniwa. Ucanacasti k'añöjjapjjewa, jumanacasti k'añutwa ucanacarojj uñt'jjapjjañanacamaraqui.
36“Ucampisa, cawquïri uma jalsuttejja jan ucajj cawquïri uma phujutsa umajj umatäqui ucanacasti k'omaquiscaraquiniwa; ucampisa qhititejj uca jiwat animalanacaru llamct'apjjani ucanacasti k'añut uñt'atapunïniwa.
37“Uca jiwat animalanacatejj yapuchañ jathanacaru liwjjattanejja, uca jathasti k'omaquïscaraquiniwa; 38ucampisa uca jathatejj jurichïnjja, ucat uca jiwat animalanacajj ucjjaru liwjjattaracchi ucapachasti uca jathajj k'añut uñt'atäjjaniwa.
39“Cawquïri uywanactejj jumanacajj mank'añataqui uscusipjjäta ucat uca uywajj jiwjjaraquini, cawquïri jaketejj uca jiwat uywar llamct'ani ucasti jayp'ucama k'añuw uñjasini; 40cawquïritejj uca jiwat uywan aychapa mank'cani ucasti, isipa t'ajjsokasjjañapawa, k'añoraquiwa jayp'ucama kheparani, uqhamarac cawquïritejj uca jiwat uywaru wayscani ucasti isipjja t'ajjsokasjjañaparaquiwa, ucampisa jayp'ucama k'añuwa khepararaquini.
41“Cawquïri lak'onacatejj orake patanjama katatnaktqui ucanacan aychapsti janipuniw mank'apjjätati, uca lak'onacasti ajjtascaña lak'onacaraquiwa.
42“Cawquïri catarinacatejj orakenjama katatnaktqui ucsti janipuniw mank'atäñapäquiti, puracapampisa orakenjama katatnactascpan jan ucajj pusi cayumpisa, jan ucajj walja cayunacampisa orakenjam sarnakascpan, ucanacasti janipuniw mank'atäñapäquiti, wali ajjtascañ animalanacäpjjatap laycu. 43Jan jumanacajj k'añuchasipjjamti, ni ajjtascañasa tucupjjaraquimti uca katatnaktiri animalanac mank'asajja, 44nayätwa jumanacan Tatitu Diosamajja. Jumanacasti k'omachasipjjañamawa, ucatsti kollanäpjjañamaraquiwa, nayasti kollanätwa uca laycu. Cawquïri animalanacatejj orakenjam katatnaktqui ucanacampisti janipuni k'añuchasipjjamti. 45Nayätwa jumanacan Tatitu Diosamajja, nayaraquiw jumanacarojj Egipto marcat apsunipjjsma, jumanacan Diosamäñajjataqui. Uca laycu jumanacasti kollanäpjjañamawa, nayan kollanätajj laycu.”
46Acanacawa cunanacatejj uca animalanac toketjja lurapjjañamäqui uca yatichäwinacajja, jamach'inaca toketa, uqhamarac cawquïri animalanacatejj uman jacapqui ucanacata, uqhamarac cawquïri animalanacatejj orakenjam katatnaktapqui ucanacata, 47uqhamat suma amuyasiñapataqui cunäquitejj k'omajj uqhamarac cunäcaraquitejj k'añüqui ucasa, uqhamarac cawquïri animalanacatejj mank'añäcaspa ucanaca, uqhamaraqui cawquïri animalanacatejj jan mank'añäcaspa ucanaca yakhachañasataqui.
ayr_Latn ast_Latn min_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn